
RAPORT DE SPECIALITATE
privind aprobarea „Protocolului de colaborare pentru Obligația privind 
folosința monumentului istoric – Municipiul Timișoara între 
Direcția Județeană pentru Cultură Timiș și Municipiul Timișoara”



Având în vedere Referatul de aprobare al proiectului de hotărâre al Primarului Municipiului Timișoara și Proiectul de hotărâre privind aprobarea „Protocolului de colaborare pentru Obligația privind folosința monumentului istoric – Municipiul Timișoara între Direcția Județeană pentru Cultură Timiș și Municipiul Timișoara”

Facem următoarele precizări:

	Municipiul Timişoara deţine un bogat patrimoniu arhitectural. Conservarea acestei moşteniri culturale constituie o datorie în fața generațiilor viitoare, atât pentru autorităţi cât şi pentru proprietari. Deşi Timişoara are o istorie de circa opt secole, structura urbană actuală se datorează procesului de construire din ultimii trei sute de ani. Construcţiile istorice formează ansambluri cu o identitate arhitecturală proprie, fiind realizate într-o varietate impresionantă de stiluri: de la perioada barocă până la cea interbelică.
Prezentul protocol face referire la clădirile monumente istorice individuale și la clădirile situate în ansambluri și situri istorice protejate, aflate pe raza Municipiului Timișoara.
Prezentul protocol are ca obiect colaborarea dintre cele 2 (două) părți în vederea desfășurării activităților de cercetare/inventariere, în scopul elaborării documentului obligatoriu Obligația privind folosința monumentului istoric, conform Legii nr. 422/2001, pentru fiecare clădire monument, situată în ansamblu sau sit protejat, de pe raza Municipiului Timișoara.
Prioritate vor avea imobilele aflate în Situl urban „Fabric” (I),  poz. 61, Cod TM-II-s-B-06096, în Lista Monumentelor Istorice – 2015 și se va putea continua până la acoperirea tuturor imobilelor cuprinse în zone istorice protejate. 
În condiţiile prezentului Protocol şi cu respectarea prevederilor legale, pentru clădirile monument istoric, clădirile istorice din ansambluri și/sau situri, sunt stabilite obiectivele care trebuiesc îndeplinite. Totodată, se stabilește modalitatea de realizare a acestora, prin vizite în teren pentru colectarea de date privind starea generală de conservare a monumentului istoric și realizarea bazei de date pentru fiecare imobil, precum și redactarea Obligației privind folosința monumentului istoric și comunicarea acesteia către proprietari. 
Având în vedere cele prezentate mai sus formulate în baza legislației în vigoare privind măsuri de protejare a monumentelor istorice,  
	 
PROPUNEM:
	Aprobarea încheierii „Protocolului de colaborare pentru Obligația privind folosința monumentului istoric – Municipiul Timișoara între Direcția Județeană pentru Cultură Timiș și Municipiul Timișoara”, conform Anexei „Protocol de colaborare pentru Obligația privind folosința monumentului istoric – Municipiul Timișoara între Direcția Județeană pentru Cultură Timiș și Municipiul Timișoara” care face parte integrantă din prezenta hotărâre și mandatarea primarului de a semna acest protocol.

Având în vedere prevederile legale expuse în prezentul raport, respectiv prevederile Legii nr. 422/2001, în vederea protejării monumentelor istorice, precum și alte acte normative care reglementează măsuri de protejare și punere în valoare a patrimoniului istoric, cultural sau architectural, apreciem că Proiectul de hotărâre privind aprobarea „Protocolului de colaborare pentru Obligația privind folosința monumentului istoric – Municipiul Timișoara între Direcția Județeană pentru Cultură Timiș și Municipiul Timișoara” îndeplinește condițiile tehnice pentru a fi supus dezbaterii și aprobării plenului consiliului local. 

